‘Ironies dat oud-Suid-Afrikaner knoop vir Nieu-Seeland deurhak’Grant Elliott. Foto: ICC/Twitter Grant Elliot is in 1979 in Johannesburg gebore en het in 2001 na Nieu-Seeland vertrek. Elliot het Dinsdag Nieu-Seeland se nuutste held geword toe hy die Proteas se voorlaaste aflewering vir ŉ ses gemoker het. Die swart pette het vyf lopies van twee balle nodig gehad. Die Nieu-Seelandse nuuswebwerf stuff.co.nz skryf: “Hoe ironies dat ŉ man wat in Suid-Afrika gebore is, maar wie se hart nou in Nieu-Seeland is, die laaste sê gehad het met ’n beurt van die einde van die aarde en ’n finale hou waarvan elke kolwer droom, maar selde bereik.” Die New Zealand Herald het Dinsdagoggend voor die krieketkragmeting ’n berig gedra oor vandag se “spesiale geleentheid” vir Elliot wat Transvaal en Griekwaland-Wes voorheen verteenwoordig het. Volgens die berig was Elliott egter destyds van mening dat sy internasionale ambisies gestuit sou word weens kwotas. Kallie Kriel, uitvoerende hoof van AfriForum wat teen rassekwotas in sport gekant is, het gesê dit is tragies dat “rasgedrewe politieke inmenging” in sport daartoe lei dat Suid-Afrika van sy talent verloor. “In die lig van Krieket Suid-Afrika se verskerpte kwotabeleid is dit bitter ironies dat dit juis die slagoffer van ŉ kwotabeleid is wat die wenlopies teen Suid-Afrika aangeteken het.”